Komisijos reglamentas (EB) Nr. 2883/94
1994 m. lapkričio 28 d.
nustatantis prognozuojamą žemės ūkio produktų, kuriems taikomos specifinės priemonės, numatytos Reglamento (EEB) Nr. 1601/92 2, 3, 4 ir 5 straipsniuose, tiekimo balansą Kanarų saloms
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 15 d. Tarybos reglamentą (EEB) Nr. 1601/92 dėl konkrečių priemonių, taikomų Kanarų saloms [1] tam tikrų žemės ūkio produktų atžvilgiu, su pakeitimais, padarytais Komisijos reglamentu (EB) Nr. 1974/94 [2], ypač į jo 2 straipsnį, 3 straipsnio 4 dalį, 4 straipsnio 4 dalį ir 5 straipsnio 2 dalį,
kadangi Reglamente (EEB) Nr. 1601/92 pateiktos priemonės, kuriomis siekiama padengti tam tikrų žemės ūkio produktų tiekimą dėl geografinės Kanarų salų padėties, apima atleidimą nuo importo muitų (muito mokesčių ir žemės ūkio produktų importo mokesčių) bei paramos teikimą, kad būtų skatinamas žemės ūkio produktų iš Bendrijos tiekimas; kadangi susitarimuose taip pat numatyta pagalba grynaveislių veislinių gyvulių tiekimui tam, kad vystytųsi salų gamybos potencialas;
kadangi pagal Reglamento (EEB) Nr. 1601/92 2 straipsnį šiuose susitarimuose nustatomi reikalavimai reglamento priede išvardintiems produktams, skirtiems tiesiogiai žmonėms vartoti, bei jų pakavimui ir perdirbimui; kadangi, numatomame tiekimo balanse, kuris gali būti peržiūrimas metų eigoje pagal kintančius reikalavimus, šie reikalavimai yra įvertinami kasmet; kadangi įvertinus perdirbimo bei pakavimo pramonės reikalavimus produktams, skirtiems vietos rinkai arba tradiciškai siunčiamiems į likusią Bendrijos dalį, gali būti parengtas atskiras numatomas tiekimo balansas;
kadangi siekiant aiškumo ir skaidrumo ir vertinimo metodo standartizavimo, įvairiems rinkos sektoriams skirtų žemės ūkio produktų numatomas tiekimo balansas turėtų būti parengtas viename dokumente; be to, atsižvelgiant į konkrečius perdirbimo bei pakavimo pramonių poreikius, kai būtina, šiam tikslui turėtų būti sudarytas atskiras tiekimo balansas;
kadangi tam, kad būtų palengvintas tiekimo balanso administravimas, skirstant tiekimo balanse nustatytus kiekius, turėtų būti leidžiama tam tikra lankstumo riba tarp tam tikrų pozicijų ir dalies, skirtos tiesioginiam suvartojimui bei perdirbimui ir pakavimui;
kadangi kol bus pateiktos vertinimo išvados dėl konkrečių tiekimo susitarimų Kanarų saloms taikymo, daugeliui produktų nuo 1994 m. liepos 1 d. keletą kartų buvo sudaryti numatomi tiekimo balansai tam tikram terminui;
kadangi siekiant aiškumo, kartu su 1994 m. gruodžio 1 d. įsigaliojusiu 1994 m. lapkričio 16 d. Komisijos reglamentu (EB) Nr. 2790/94, nustatančiu bendrąsias išsamias konkrečių susitarimų dėl tam tikrų žemės ūkio produktų tiekimo į Kanarų salas įgyvendinimo taisykles [3], kuriuo yra peržiūrėtas Komisijos reglamentas (EEB) Nr. 1695/92 [4] su paskutiniais pakeitimais, padarytais Reglamentu (EEB) Nr. 2596/93 [5], atitinkamų produktų numatomas tiekimo balansas turėtų būti sudarytas visam 12 mėnesių laikotarpiui nuo 1994 m. liepos 1 d. iki 1995 m. birželio 30 d., kur būtina, įtraukiant iki tol priimtus dalinius numatomus tiekimo balansus; kadangi reiktų prisiminti, kad nuo 1994 m. gruodžio 1 d. priemonių teikiamos lengvatos - atleidžiant nuo importo mokesčių ar suteikiant paramą, - yra įgyvendinamos pagal Reglamente (EEB) Nr. 1695/92 nustatytas taisykles;
kadangi taip pat reiktų prisiminti, kad cukraus, vyno ir apynių sektoriuje dabartiniai numatomi tiekimo balansai buvo sudaryti atitinkamai Reglamentais (EB) Nr. 1443/94 [6], (EB) Nr. 1742/94 [7] ir (EB) Nr. 1818/94 [8] visam 12 mėnesių laikotarpiui; kadangi nėra būtina juos įtraukti į šį reglamentą laikotarpiui nuo 1994 m. liepos 1 d. iki 1995 m. birželio 30 d.;
kadangi siekiant paremti kompetentingų institucijų turimas priemones tam, kad būtų užtikrintas tiekimo susitarimų tinkamas vykdymas, kur būtina, turėtų būti nurodytas didžiausias galimas kiekis, tenkantis vienam sertifikatui, kad būtų išvengta Kanarų salų rinkos pažeidimų rizikos arba užkirstas kelias nesąžiningai veiklai, nesuderinamai su sklandžiu tiekimo susitarimų įgyvendinimu; kadangi yra būtina iš dalies keisti Reglamentą Nr. 2790/94;
kadangi šio reglamento nuostatos turėtų įsigalioti nuo jų paskelbimo, tą pačią dieną, kai įsigalioja Reglamentas (EB) Nr. 2790/94;
kadangi šiame reglamente numatytos priemonės atitinka atitinkamų vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Tarybos reglamento (EEB) Nr. 1601/92 2, 3, 4 ir 5 straipsniuose numatomo tiekimo balanso kiekiai, kurie atitinkamai atleidžiami nuo importo mokesčių, kai produktai gaunami iš trečiųjų šalių, arba už kuriuos teikiama Bendrijos parama, kai produktai gaunami iš Bendrijos rinkos, yra nurodyti prieduose. Kai numatomame tiekimo balanse atskiram produktui nustatomi atskiri kiekiai atitinkamai tiesioginiam vartojimui bei perdirbimui ir (arba) pakavimui, leidžiama tikslinti išskirstytą kiekį, neviršijant 20 % viso tam produktui nustatyto kiekio.
2 straipsnis
Į Reglamentą (EB) Nr. 2790/94 įterpiamas 8 (a) straipsnis:
"8a straipsnis
Tiek, kiek reikalinga išvengti Kanarų salų rinkos pažeidimų arba užkirsti kelią nesąžiningai veiklai, nesuderinamai su sklandžiu tiekimo susitarimų įgyvendinimu, kompetentingos institucijos nustato didžiausią galimą kiekį, tenkantį vienam sertifikatui.
Kompetentingos institucijos nedelsdamos praneša Komisijai atvejus, kuriais šis straipsnis taikomas."
3 straipsnis
Šis reglamentas įsigalioja 1994 m. gruodžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. lapkričio 28 d.